อุณหภูมิบนดอยอินทนนท์ยังคงหนาวเย็นอย่างต่อเนื่อง ขณะที่ศูนย์อุตุนิยมวิทยาภาคเหนือ ขอให้ประชาชนดูแลสุขภาพ
สภาพอากาศบนดอยอินทนนท์ อำเภอจอมทอง จังหวัดเชียงใหม่ ยังคงหนาวเย็นอย่างต่อเนื่อง ล่าสุดอุณหภูมิบนยอดดอยอินทนนท์ ต่ำสุดที่ 3 องศาเซลเซียส จุดชมวิวกิ่วแม่ปาน อุณหภูมิต่ำสุดที่ 7 องศาเซลเซียส บรรยากาศการท่องเที่ยวยังคงคึกคัก นักท่องเที่ยวทั้งชาวไทยและชาวต่างชาติเดินทางมาสัมผัสอากาศหนาวเย็น และชมความสวยงามของธรรมชาติ            ด้านศูนย์อุตุนิยมวิทยาภาคเหนือ แจ้งเตือนประชาชนให้ดูแลสุขภาพเนื่องจากในสัปดาห์นี้อากาศจะหนาวเย็นลง ส่วนในช่วงวันที่ 21-25 พฤศจิกายน 2562 อุณหภูมิจะลดลง 2-4 องศาเซลเซียส สำหรับเกษตรกรผู้เลี้ยงสัตว์น้ำ ควรลดปริมาณอาหารเนื่องจากอุณหภูมิที่ลดลงจะทำให้สัตว์น้ำกินอาหารได้น้อย อาหารที่เหลืออาจจะทำให้น้ำเน่าเสีย สัตว์น้ำอ่อนแอและเป็นโรคได้ง่าย ส่วนบริเวณยอดดอยอาจมีน้ำค้างแข็ง เกษตรกรควรระมัดระวังและป้องกันความเสียหายที่อาจเกิดขึ้นกับพืชผลทางการเกษตร